Keld Albrechtsen (EL), 2004-05-18:
Jeg vil gerne sige tak for besvarelsen og for det talmateriale, som ministeren har tilvejebragt, og som faktisk giver et ganske dystert billede af situationen - ikke mindst på baggrund af de stigninger gennem de senere år, som ministeren beskrev, sammenholdt med den virkning af taksttilskudsbortfaldet, som ministeren jo erkender kan give stigninger på 10 pct., når det slår igennem. Det er en ganske dyster situation, for ministeren har i det notat, han har oversendt, oplyst, at der venter ganske store takststigninger i 2005: i Nordjyllands Trafikselskab helt op mellem 7 og 11 pct. og i Ribe 9,3 pct.
I f.eks. hovedstadsområdet vil man prøve med 3 pct., men det er forudsat, at der sker en løbende og fremrykket nedlæggelse af busafgange.
Der er planlagt ganske mange nedlæggelser af busafgange, nedlæggelse af 30-35 buslinjer, og en samlet besparelse på 40 mio. kr., kan man læse i HUR's materiale, og det er efter min mening en utilfredsstillende situation.
Ministeren kommer nu med et forslag om et loft over takststigninger, som skal gælde, efter at strukturreformen er gennemført, og der er to spørgsmål, jeg vil rejse til ministeren i den sammenhæng.
Ministeren siger, at de øgede udgifter kan man ikke få dækket hverken hos staten eller ved at sætte taksterne op, men det betyder jo, at der skal nedlægges busafgange, og at der skal nedlægges busruter, og derfor synes vi, at det ikke er det rigtige instrument, regeringen har fundet. Vi skal gøre brug af nogle af de erfaringer, der kan gøres af den rapport, ministeren har lavet om de hidtidige takststigninger udeomkring.
Vi skal finde et nyt redskab, og blandt oppositionspartierne har vi drøftet problemet: Hvordan finder man et redskab, der kan lægge et loft over takststigningerne, men vel at mærke et loft, der tillader, at der godt kan ske serviceforbedringer, og et loft, der ikke har den indbyggede fejl i sig, som ministerens forslag har, nemlig at man får serviceforringelser i stedet for takststigninger.
Vi vil fremlægge forslag om, at der sættes et maksimum for, hvor stor en andel af de samlede udgifter, som skal betales af passagererne via taksterne.
Det tror vi vil være et redskab, som sammen med en umiddelbar takstnedsættelse fra januar 2005 vil kunne bringe den kollektive trafik ind i en god og positiv udvikling.
Det allerværste, der kan ske - og jeg vil godt spørge ministeren, hvilke overvejelser man egentlig har gjort sig i regeringen - er jo, at det nye takstsystem for den kollektive trafik, som regeringen vil indføre, lægger ud med et vældigt prishop i forbindelse med selve gennemførelsen af strukturreformen.
Med det nye takstsystem skal der jo indføres helt nye takster, og der bliver en engangsmulighed for at forhøje taksterne i kommunerne, hvis man følger regeringens forslag til takstreform, som jeg ikke tror er velgennemtænkt.
Vi vil påpege, at der er brug for nogle nye redskaber.
Der er brug for et loft, som er både mere gennemtænkt og klogere end det, regeringen har foreslået, der er brug for en takstnedsættelse fra 2005, og derfor skal jeg på vegne af Socialdemokratiet, Det Radikale Venstre, Enhedslisten og Kristendemokraterne fremsætte følgende: Forslag til vedtagelse
»Idet Folketinget beklager de store stigninger i taksterne i den kollektive trafik
, opfordrer Folketinget regeringen til fra 2005 - at indføre en maksimumsgrænse for den del af taksterne i den kollektive trafik, som passagererne skal betale, og - at prioritere forbedringer i den kollektive trafik, herunder nedsættelse af taksterne.«